Se VM i ishockey på TV 2s kanaler. Sendeplanen findes her . For nogle fans føles det nok som om, der er en evighed til Danmarks første VM-kamp. For Danmarks Ishockey Union er tiden til lørdag ikke ret lang. Forsikringen af truppens eneste NHL-spiller, Nikolaj Ehlers, er nemlig ikke faldet på plads endnu, og Danmark regner med at skrive truppen ind torsdag eftermiddag. Er der en risiko for, at han ikke spiller? - Det er der altid, når vi har NHL-spillere med. Det er store summer, der skal forsikres, og normalt går det stille og roligt. Det håber vi også, det kommer til med Nikolaj nu. Det har været last minute før, og det bliver det så også den her gang, siger Kim Pedersen, der er direktør i ishockeyunionen, til TV 2 Sport. Hvad er udfordringen med den forsikring? - Udfordringen er, at der skal være dækning på plads for Nikolajs resterende kontrakt. Den dækning skal hans hold, Winnipeg Jets, acceptere. Det er noget, der kører gennem IIHF, og de har en person i gang med at sikre, at det kommer på plads inden, vi spiller på lørdag. Ifølge Måns Karlsson, der er chefredaktør på Hockeysverige.se, er det en stor profil, Danmark måske må undvære. - Der er ikke ret mange lande ved dette VM, der har en spiller på Nikolaj Ehlers niveau. Han havde også været den største stjerne, hvis han for eksempel også havde spillet for Sverige. Det er klart, at Ehlers skal lede Danmarks angreb, og han bør være en af ​​turneringens bedste spillere, siger Måns Karlsson. Efter landsholdets ankomst til Finland har Nikolaj Ehlers ikke indgået i nogle af de danske forwardkæder under træningen. Skadet op til VM Kim Pedersen er dog fortrøstningsfuld i forhold til, at forsikringsudfordringen bliver løst inden Danmarks premierekamp mod Ungarn. Det er jo heller ikke første gang, at den internationale ishockeyunion skal hjælpe med at få en forsikring på plads, som han siger. - Men vi er selvfølgelig nødt til at tage det forbehold, at noget kan gå galt. Nikolaj spiller ikke, uden at der er en forsikring på plads. Det er 100 procent sikkert, fastslår Kim Pedersen. Inden VM var der tvivl om, hvorvidt Winnipeg Jets ville give Ehlers lov til at tage afsted, da han var skadet i de fire første slutspilskampe. Ehlers nåede dog på isen i den femte kamp, der også blev den sidste for Jets. Derefter fik han grønt lys til at spille VM for fjerde gang i karrieren.

Referat:
Danmark er rejst til VM i ishockey med én NHL-spiller i truppen. Det er ikke sikkert, han kommer på isen.